2016-ban soha nem látott nyereséget produkáltak (bevételeik arányában) a kormány által futtatott építőcégek – derül ki a csütörtöki Heti Válaszból.

A május végi mérlegleadási határidő után a Heti Válasz rendre ellenőrzi a honi burzsoázia átrendeződéséről, felhalmozási gyakorlatáról szóló közéleti pletykákat. Ha az udvari cégek bevételarányos nyereségét vizsgáljuk, kiderül, hogy Mészáros Lőrinc családi hálózata közel 20 százalékos profitrátával dolgozott 2016-ban. Összevetésképpen: a hazai piacon politika-függetlenként kezelt KÉSZ Építő Zrt.-nél ez az arány 2,5 százalékos.

A felcsúti lobbi jövedelmezőségére nincs épeszű magyarázat; az építőipar gép-, eszköz- és humánerőforrás-igénye óriási, tehát csak akkor lehet ilyen számokat produkálni, ha a hatalom szíves közreműködésével durván felülárazzák az állami tendereket.

Részletes háttér (táblázatokkal, bizonyító erejű adatsorokkal) a június 8-i Heti Válaszban. Lapunk elektronikus formában a Digitalstandon is kapható.